《四月二十八日离杭溯江喜晴得风》
元代·洪焱祖

抖擞城中万斛埃，天晴眼豁意悠哉。江经马目排云下，潮到桐庐带月回。

价压红陈新麦熟，光生绿暗早榴开。吟情欲缓官船急，夜半风帆过钓台。

作者简介：（1267—1329）元徽州歙县人，字潜夫，号杏庭。由平江路儒学录迁绍兴路儒学正，调衢州路儒学教授，擢处州路遂昌县主簿，以休宁县尹致仕。有《杏庭摘稿》、《尔雅翼音释》等。